Document ID: /roh_data/filtered/fineweb-2-filterrobots_roh.jsonl.gz/72200

Grosser Rat
Cussegl grond
Gran Consiglio
Il Scanvetg e Tavau tutgan ensemen
Fin l'onn 1851 appartegneva Arosa politicamain a Tavau. Gia da quel temp sa dumandavan ins, co ch'ins pudess colliar adequatamain las duas parts da la vischnanca ina cun l'autra. Igl ha dentant dà in auter svilup: Arosa è daventà ina vischnanca autonoma e vegnida attribuida da nov al circul dal Scanvetg.
Tavau – Arosa en 15 minutas?
Da Tavau Plaz a Langwies en 11 minutas? Mo ina visiun? Na. Cun in tunnel da viafier d'ina lunghezza da var 7,8 kilometers tranter Litzirüti e Tavau Frauenkirch fiss quai realisabel.
Uschia pudessan las duas enconuschentas regiuns da vacanzas vegnir colliadas ina cun l'autra tras il «Bärg» cun in temp da viadi da mo var 15 minutas. Per pudair cuntanscher questa finamira èsi necessari da cumenzar oz cun la projectaziun. Il Servetsch grischun per il traffic public (oz Uffizi d'energia e da traffic) aveva constatà l'onn 2006: «Quest project è tuttavia finanziabel e realisabel.»
Ils 21 d'october 2008 ha il deputà Christian Jenny inoltrà en il Cussegl grond l'incumbensa concernent l'elavuraziun d'in studi d'opportunitad e da realisabladad per in tunnel da viafier Scanvetg – Tavau. Ils 11 da favrer 2009 è questa intervenziun vegnida acceptada dal Cussegl grond. Sin basa da quai è resultà in project preliminar correspundent dal biro d'inschigneria Amberg, Sargans/Cuira.
Colliaziun ecologica interalpina: il tunnel dal Veraina sco project exemplaric
L'idea da colliar l'Engiadina Bassa cun il Partenz tras in tunnel da viafier d'ina lunghezza da 19 kilometers era vegnida taxada avant decennis sco «nunrealistica». Dapi ils 19 da november 1999 èn tuts intgantads da questa colliaziun ecologica.
Colliaziun svelta e directa tranter Tavau e la chapitala chantunala Cuira
E quai betg mo per motivs ecologics, mabain er economics. Tgi che vul viagiar oz da Cuira cun la Viafier retica e cun l'auto da posta en il Landwassertal, sto far gronds deturs sur il Partenz, sur Tusaun – Casti u sur Lai. Cun in tunnel da viafier dal Scanvetg a Tavau duvrass la «colliaziun da vischnanca» fitg pauc temp.
I na va dentant betg mo per la colliaziun tranter Cuira, il Scanvetg e Tavau, mabain cunzunt er per las colliaziuns or da la regiun Turitg – Svizra orientala / Val dal Rain grischuna tras il Scanvetg a Tavau.
Rinforzament da la lingia d'Arosa da la Viafier retica
Cun il nov tunnel da viafier Scanvetg – Arosa vegn rinforzada massivamain la lingia d'Arosa da la Viafier retica (Cuira – Arosa), perquai ch'ella maina lura dapli traffic. Ils gronds custs da mantegniment pon vegnir repartids sin dus currents da traffic.
Il tunnel è impurtant en cas da disturbis sin la rait da la Viafier retica
Il nov tunnel survegn ina funcziun tut speziala entaifer la rait da la Viafier retica: En cas da disturbis sin la lingia dal Partenz restass Tavau cuntanschibel sur il Scanvetg u – sch'i dess interrupziuns sin la lingia d'Arosa – restass Arosa cuntanschibel da tut temp sur Tavau e tras il nov tunnel. La redundanza (enconuschenta nà da las raits electricas) po funcziunar excellentamain mo cun il nov tunnel.
Jau dumond la Regenza:
Tavau, ils 21 d'avrigl 2021
Favre Accola, Jenny, von Ballmoos, Bettinaglio, Brandenburger, Brunold, Buchli-Mannhart, Caviezel (Cuira), Caviezel (Tavau Clavadel), Della Cà, Derungs, Dürler, Felix, Gartmann-Albin, Gort, Hardegger, Hartmann-Conrad, Hefti, Hohl, Horrer, Hug, Jochum, Koch, Müller (Susch), Perl, Preisig, Rettich, Salis, Schutz, Tanner, Waidacher, Weber, Wellig, Costa, Flütsch (St. Antönien), Pajic, Renkel, Tomaschett (Cuira), van Kleef
En il Plan directiv chantunal Traffic (PDChant-T) sco er en il Plan sectorial da la Confederaziun Infrastructura da la viafier (SIS) figureschan numerus projects en differents stadis da planisaziun. La premissa per pudair realisar in tunnel da viafier da la Viafier retica è l'integraziun d'in tal project en in pass da cumplettaziun dal Program da svilup strategic da l'infrastructura da viafier da la Confederaziun (PC PROSSIV). L'onn 2013 resp. 2019 ha il Parlament federal concludì ils pass da cumplettaziun PC 2025/30 resp. PC 2035/40. Il nov tunnel da viafier Fideris – Dalvazza ch'è gia concludì sco er ulteriuras renovaziuns currentas en il territori da Landquart e dal Partenz permettan da reducir il temp da viadi da Turitg e da Cuira a Tavau. La meglieraziun dals temps da viadi davent da la regiun Turitg – Svizra orientala tras il Scanvetg, che vegn tematisada en la dumonda, è nunrealistica, perquai che la via sur Landquart vegn a restar pli curta tant areguard la distanza sco er areguard il temp da viadi.
Tar las dumondas 1 e 2: Tenor il studi dal biro d'inschigneria Amberg, elavurà per incumbensa dal chantun l'onn 2010, datti numerusas variantas per colliar Tavau cun il Scanvetg tras in tunnel; la varianta Litzirüti – Frauenkirch è resortida sco la meglra varianta. Er tar questa varianta sa tschentan però dumondas fundamentalas areguard il potenzial d'in nov traject fitg char resp. areguard la nauscha relaziun tranter ils custs ed il niz en vista al grad d'efficacitad fitg limità da questa nova colliaziun. Bain sa reduciss il traject Cuira – Tavau considerablamain areguard la distanza. Perquai che la lingia d'Arosa dastga percunter vegnir charrada sur lungs trajects cun maximalmain 33 fin 38 km/h, duvrass ins er vinavant 50 minutas per il traject Cuira – Litzirüti, uschia ch'il gudogn da temp da viadi fiss relativamain modest cumpareglià cun la ruta sur Landquart. Per motivs da la protecziun da la cuntrada fissi plinavant delicat d'integrar la nova lingia a Litzirüti ed ins stuess quintar cun bleras protestas. Er il concept da purschida e da gestiun fiss cumplex, perquai ch'i na dastgass betg vegnir desistì da la colliaziun directa Cuira – Arosa. La staziun da Litzirüti ed il traject da Litzirüti ad Arosa stuessan plinavant vegnir adattads en vista a l'augment dal dumber da trens. Gia cun il concept da purschida Retica 30+ vegnan ils trens Scuol – Landquart unids tranter Claustra Plaz e Landquart cun ils trens da Tavau e manads vinavant davent da Landquart nonstop fin Cuira, uschia ch'igl è mo pli necessari da midar la part dal tren sin la lingia Tavau – Cuira. Plinavant vegn reducì il temp da viadi anc ulteriuramain tras las renovaziuns en il Partenz. Er l'argument da la redundanza na po betg vegnir fatg valair per sustegnair in tunnel da viafier Tavau – Scanvetg. En cas d'interrupziuns da la lingia dal Partenz resta Tavau numnadamain cuntanschibel gia oz sur il traject Filisur – Tavau sco er sur la lingia da l'auto da posta Cuira – Lai – Tavau. La purschida da questa lingia è dal rest vegnida amplifitgada cuntinuadamain ils ultims onns.
Tar la dumonda 3: Ils custs d'investiziun n'èn betg vegnids calculads da nov dapi l'onn 2010, dastgassan dentant importar oz almain 500 milliuns francs. Ultra da quests auts custs d'investiziun stuess ins er quintar cun auts custs da gestiun annuals betg cuvrids, che resultassan dal concept cumplex da purschida e da gestiun.
Tar la dumonda 4: Per ils motivs preschentads qua survart na figurescha in tunnel da viafier da la Viafier retica Tavau – Scanvetg ni en il SIS ni en il PDChant-T.
Tar la dumonda 5: Sco menziunà al cumenzament vegn l'amplificaziun da l'entira infrastructura da viafier da la Svizra planisada sut la direcziun da l'Uffizi federal da traffic. Actualmain han lieu las emprimas lavurs per il proxim pass da cumplettaziun 2040/45. Gia ussa èsi previsibel che maximalmain in sulet project da tunnel en il chantun Grischun vegn mess sin la glista da giavischs da la regiun da planisaziun Ost. Perquai ch'i dat en il Grischun anc diversas autras propostas per serrar largias en la rait da viafier (inter)naziunala, na dastgass ni il tunnel dal Wolfgang ni il tunnel dal Scanvetg far part dals projects cun las schanzas las pli grondas.
10 da zercladur 2021